酬盧威仲九日遣青衣送酒
作者：趙汝騰
朝代：宋

paragraphs: 前年重九日，黄衣携御槧。
抗牘回天聰，批鱗蒙帝念。
雖慚獻六箴，猶許疏十漸。
去年重九日，石鼓償願欠。
菊叢對佳客，萸觴傾舊釅。
一時嘯詠狂，萬丈詞華艷。
今年重九日，龜息靜中驗。
亭前寒葉落，樓外晴波斂。
故人何殷勤，清樽持瀲灧。
思君甲辰疏，擬昔尚方劍。
士鋒皆辟易，忠舌爲飫饜。
回首今七秋，日月光同掞。
知暫陸渾游，難久承明壓。
老我思荷鋤，一壑柴桑占。